 NA FARHIYA HUSSEIN GAVANA wa Mombasa amelazimika kuanza hotuba yake kwa kuwazomea vijana waliohudhuria sherehe za kuadhimisha Siku ya Vijana Duniani katika Treasury Square, Jumamosi. Gavana Abdulswamad Shariff Nassir vile vile amelazimika kuwapa onyo maafisa wa kaunti hiyo akiwataka kuhakikisha utovu wa nidhamu ulioshuhudiwa hautokei tena. “Ni lazima kuwe na utaratibu katika hii kaunti. Lazima kuwe na nidhamu. Mambo ya watu kuzua fujo hayafai. Ni lazima tuheshimu watu waliohudhuria hafla hii. Ikiwa maafisa wa kaunti mtashindwa, mtueleze ili tutafute suluhu,” alisema Gavana Nassir. Hii ilikuwa baada ya vijana waliomiminika Treasury Square kusherehekea siku yao, kuonyesha ukosefu wa heshima na kusimama karibu na walipokuwa wamekaa wageni waalikwa huku wakipiga kelele kila mgeni au kiongozi alipopanda jukwaani kuzungumza. Vijana hao ambao walionekana wakipita mbele ya majukwaa kila mara huku maafisa wa kaunti wakionekana kuandamana nao kila wanapoenda, walibaki kimya Gavana Nassir alipokuwa akitoa onyo hilo. “Hawa ni wageni, hii ni shughuli ya kaunti na hawa ni viongozi ambao walipigiwa kura. Unapata mtu mmoja kwa sababu amepewa nafasi kukuja karibu na jukwaa anatoatoa vineno. Hapana, ni lazima kuwe na utaratibu na nidhamu ndani ya kaunti hii. Kama vijana wanataka twende mbele kwa pamoja tutaenda nao lakini kwa njia ya nidhamu,” alisema Gavana huyo kabla ya kuendelea na hotuba yake ya siku. Aidha, Bw Nassir aliwarai viongozi wa kaunti hiyo, kuanzia kwa wawakilishi wadi, kufanyia wakazi kazi na sio kwa kujipiga kifua kwa kuongea siasa saa zote. “Nimewasikia MCAs hapa ambao ni ndugu zangu, angalieni yale ambayo ni sawa. Nikuulizeni, hawa vijana hapa ni wangapi wana magari? Je, tutashughulikia maslahi ya wale ambao ni wengi au tutayatenga maslahi yao kwa niaba ya wale walio wachache?” aliuliza Bw Nassir. Aliongezea kwa kusema kuwa wajibu wa viongozi ni kutafuta tatizo liko wapi kisha kutafuta namna ya kulitatua. “Tukiangalia vijana walioko Mombasa kwa sasa, idadi kubwa hawana ajira na hali ya maisha ni ngumu. Wengi wameingia katika mtego wa dawa za kulevya,” akasikitika. Hii ni baada ya mwenyekiti wa kamati ya Vijana katika bunge la Mombasa, Bw Ali Omar Shariff, kumrai Gavana kuwaajiri vjana kama wafanyakazi wa kudumu. “Bw Gavana hawa Vijana tukiwapa kazi za kudumu haina haja ya kufanya shughuli kama hii mwaka ujao, tutakuwa tushamaliza,”alisema Bw Omar ambaye pia ni MCA wa Tononoka. Maneno ya Bw Omar yaliungwa mkono na Waziri wa Kuanti wa Vijana Bw Ken Ambani. Aidha kaunti imeahidi kutatua tatizo la dawa za kulevya miongoni mwa vijana. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  